IBAN

IBAN (International Bank Account Number), kansainvälinen pankkitilinumero koostuu ISO 3166 -standardin tilinpitäjäpankin maakoodista (Suomessa FI) ja kaksimerkkisestä tarkisteesta sekä tilinumerosta. IBANia ylläpitää osuuskunta SWIFT.

Pankin BIC-tunnuskoodia käytetään yhdessä IBAN-tilinumeron kanssa. IBANia ja BICiä käytetään aina SEPA-maksuissa, maksuissa yhteiselle euromaksualueelle (Euroopan unionin ja EFTAn alue). IBANin tarkoituksena on edistää kotimaan ja ulkomaan maksuliikenteen automatisointia. IBAN-numeron on määritellyt eurooppalaisten pankkien standardisointijärjestö ECBS (European Committee for Banking Standards). IBAN standardoitiin vuonna 1997 nimellä ISO 13616. 

IBAN-tilinumero oli määritelty 89 eri maalle tai alueelle vuonna 2025. 

 IBAN-tilinumeron rakenne 
IBAN-tilinumero on rakenteeltaan samanlainen jokaisessa maassa. Se koostuu maatunnuksesta, tarkistenumerosta ja kansallisesta tilinumerosta seuraavasti:
 Kaksikirjaiminen maatunnus: suomalaisilla tileillä FI, Ruotsissa SE, Virossa EE ja niin edelleen.
 Kaksinumeroinen tarkistenumero, joka lasketaan tilinumeron ja maatunnuksen avulla.
 Kansallinen tilinumero (BBAN). Kansallinen tilinumero on kussakin maassa vakiopituinen. Se muutetaan tarvittaessa oikean pituiseksi täytenollilla.
Eri maiden IBAN-tilinumerot ovat eripituisia. Numeron pituus on vakio kunkin maan sisällä. Esimerkiksi Suomessa IBAN-tilinumeron pituus on 18 merkkiä, Ruotsissa 24 ja Virossa 20.

 IBAN-tilinumero Suomessa 
IBAN otettiin Suomessa käyttöön 1. lokakuuta 2001. 

Suomen maksuliikenteessä virallinen siirtymäaika IBAN-numeroiden käyttöön päättyi vuoden 2010 lopussa. Osa pankeista hyväksyi vanhat tilinumerot vielä lokakuun 2011 loppuun saakka.Kotimaiset tilinumerot voimassa viimeistä päivää, Yle 31.10.2011 Useimmissa verkkopankeissa voi edelleenkin kirjoittaa maksun saajan tilinumeron vanhassa kansallisessa muodossa. Verkkopankkiohjelmisto muuntaa tilinumeron IBAN-muotoon.

Suomalainen IBAN on pituudeltaan 18 merkkiä. IBAN-tilinumero voidaan muodostaa suomalaisesta tilinumerosta laskurin avulla. Pankit kuitenkin suosittelevat käyttämään pankkien omia IBAN-laskureita tai tarkistamaan tilinumeron tiliotteesta. Ulkomaisten tilinumeroiden muuttaminen suoraan IBAN-muotoon on hankalampaa.

 Suomalainen tilinumero 500015-123
 Vastaava IBAN-muotoinen tilinumero FI4250001510000023

 Suomalaisen BBAN-tilinumeron muuntaminen IBAN-tilinumeroksi 
Alkuperäinen BBAN-muotoinen tilinumero (esim. 159030-776) muunnetaan ensin 14-numeroiseen konekieliseen muotoon (15903000000776):
 Poistetaan väliviiva
 Pankki- tai pankkiryhmän tunnuksen (BBAN-tilinumeron ensimmäinen tai kaksi ensimmäistä numeroa) ollessa muu kuin 4 tai 5, lisätään BBAN-numeroon vasemmalta lukien kuudennen numeron jälkeen nollia siten, että tilinumeron pituudeksi tulee 14 numeroa (esimerkiksi 159030-776 -> 15903000000776). Mikäli pankki- tai pankkiryhmän tunnus on 4 tai 5, lisätään nollia vasta seitsemännen numeron jälkeen (esimerkiksi 512345-678 -> 51234560000078).

Kokonaisen 14-numeroisen BBAN-tilinumeron loppuun liitetään maatunnus ja kaksi nollaa (15903000000776FI00).

Seuraavaksi tilinumeron kaikki kirjaimet, mukaan lukien maatunnukset, korvataan numeroilla siten, että A=10, B=11, ..., Z=35. (15903000000776FI00 -> 15903000000776151800).

Näiden vaiheiden tuloksena saadusta luvusta lasketaan tarkistenumero:
 jaetaan saatu luku 97:llä
 jakojäännös vähennetään 98:sta.
 erotus on tilinumeron tarkiste (15903000000776151800 / 97, jakojäännös on 61. 98-61 = 37)
 mikäli tarkiste on pienempi kuin 10, lisätään etunolla.

Lopuksi lisätään maatunnus sekä kaksi kaksinumeroinen tarkiste konekielisessä muodossa olevan tilinumeron eteen (FI3715903000000776). Tulos esitetään usein selkeyden vuoksi ryhmiteltynä (FI37 1590 3000 0007 76).

Suomalaisesta vanhassa BBAN-muodossa olevasta tilinumerosta saa IBAN-tilinumeron IBAN-laskurilla. http://www.laskurini.fi/raha/iban-laskuri  Tilinumeromuunnin, Laskupiste 

 IBAN-tilinumeron tarkistaminen 
IBAN-tilinumeron tarkistamisessa voidaan noudattaa seuraavaa algoritmia:
 Poista mahdolliset välilyönnit (tilinumero kirjoitetaan lukemisen helpottamiseksi usein ryhmiteltynä neljän merkin jaksoin). Tarkista myös, että tilinumeron pituus täsmää (suomalaisissa tileissä siis 18 merkkiä).
 Siirrä maatunnus ja kaksinumeroinen tarkistenumero tilinumeron loppuun.
 Korvaa kaikki kirjaimet numeroilla siten, että A=10, B=11, ..., Z=35.
 Laske kokonaisluvuksi muunnetun tilinumeron jakojäännös, kun luku jaetaan luvulla 97.
Mikäli jakojäännökseksi saadaan luku 1, on kyseinen tilinumero muodollisesti kelvollinen IBAN-tilinumero. Tämä ei kuitenkaan takaa, että kyseessä olisi käytössä oleva tilinumero.

Esimerkiksi tilinumeron FI42 5000 1510 0000 23 tarkistaminen tapahtuisi seuraavasti:
 FI4250001510000023 (välilyönnit poistettu, pituus 18 merkkiä, kuten kuuluukin)
 50001510000023FI42 (maatunnus ja tarkiste siirretty loppuun)
 50001510000023151842 (kirjaimet korvattu numeroilla)
 50001510000023151842 mod 97 = 1
Jakojäännös on 1, joten tilinumero on muodollisesti kelvollinen IBAN-tilinumero.

 Katso myös  
ISO 9362

Lähteet

 Aiheesta muualla  
 IBAN Registry The Society for Worldwide Interbank Financial Telecommunication SCRL (SWIFT) 
 ISO 13616-1:2007 International Organization for Standardization (ISO) 
 IBAN Implementation Guidelines State Bank of Pakistan, 15. toukokuuta 2012 

Luokka:Pankkitoimi
Luokka:Tunnisteet
Luokka:Seulonnan keskeiset artikkelit